**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί της Καταπολέμησης των Καθυστερήσεων Πληρωμών στις Εμπορικές Συναλλαγές (Τροποποιητικός) Νόμος του 2022»**

**Παρόντες:**

Κυριάκος Χατζηγιάννης, πρόεδρος Γιαννάκης Γαβριήλ

Ονούφριος Κουλλά Ανδρέας Πασιουρτίδης

Νίκος Σύκας Πανίκος Λεωνίδου

Κώστας Κώστα Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή από τoν πρόεδρό της κ. Κυριάκο Χατζηγιάννη εκ μέρους της κοινοβουλευτικής ομάδας του Δημοκρατικού Συναγερμού, σε δύο συνεδρίες της, που πραγματοποιήθηκαν την 1η και στις 15 Νοεμβρίου 2022. Στο πλαίσιο της πρώτης συνεδρίασης της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, της Υπηρεσίας Βιομηχανίας και Τεχνολογίας του ίδιου υπουργείου, του Υπουργείου Οικονομικών, του Τμήματος Φορολογίας του ίδιου υπουργείου, της Νομικής Υπηρεσίας της Δημοκρατίας, της Επιτροπής Προστασίας του Ανταγωνισμού, των εργοδοτικών οργανώσεων ΚΕΒΕ και ΟΕΒ και της ΠΟΒΕΚ. Η Υπηρεσία Προστασίας Καταναλωτή του Υπουργείου Ενέργειας, Εμπορίου και Βιομηχανίας, ο Σύνδεσμος Εγκεκριμένων Λογιστών Κύπρου (ΣΕΛΚ), ο Παγκύπριος Σύνδεσμος Υπεραγορών, η Ομοσπονδία Συνδέσμων Εργολάβων Οικοδομών Κύπρου και ο Συνασπισμός Μικρών Επιχειρήσεων και Αυτοεργοδοτουμένων (ΣΥ.Μ.Ε.Α.), παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Κατά τη συζήτηση της πρότασης νόμου παρευρέθηκε επίσης το μέλος της επιτροπής κ. Χρύσης Παντελίδης.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση της πρότασης νόμου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός της πρότασης νόμου, όπως αυτή αρχικά κατατέθηκε στη Βουλή, είναι η τροποποίηση του περί της Καταπολέμησης των Καθυστερήσεων Πληρωμών στις Εμπορικές Συναλλαγές Νόμου (εφεξής «ο Νόμος»), ώστε να οριστεί εποπτεύουσα αρχή για την παρακολούθηση της εφαρμογής των διατάξεων του Νόμου.

Ειδικότερα, με την υπό αναφορά πρόταση νόμου προβλέπονται τα ακόλουθα:

1. Καθορισμός του διευθυντή της Υπηρεσίας Βιομηχανίας και Τεχνολογίας του Υπουργείου Ενέργειας, Εμπορίου και Βιομηχανίας ως εποπτεύουσας αρχής.
2. Παροχή αρμοδιότητας στην εποπτεύουσα αρχή να εποπτεύει την τήρηση των διατάξεων του Νόμου για την εύρυθμη λειτουργία της αγοράς και να εξετάζει κατόπιν υποβολής ενώπιόν της γραπτού παραπόνου τυχόν παραβάσεις των εν λόγω διατάξεων αναφορικά με τις εμπορικές συναλλαγές μεταξύ επιχειρήσεων.
3. Παροχή εξουσίας στην εποπτεύουσα αρχή, σε περίπτωση κατά την οποία διαπιστώσει οποιαδήποτε παράβαση των διατάξεων του Νόμου αναφορικά με τις εμπορικές συναλλαγές μεταξύ επιχειρήσεων, να προβαίνει στις ακόλουθες ενέργειες:

α. Να συστήνει στην επιχείρηση η οποία φέρεται να έχει παραβεί τις διατάξεις του Νόμου όπως αμέσως ή εντός συγκεκριμένης προθεσμίας εκπληρώσει τις συμβατικές και νομικές της υποχρεώσεις και λάβει τα αναγκαία μέτρα, ώστε να αποφευχθεί επανάληψη της παράβασης στο μέλλον.

β. Να επιδιώκει την αποδοχή δεσμεύσεων από τον οφειλέτη προς τον πιστωτή για συμμόρφωσή του με τις συμβατικές και νομικές του υποχρεώσεις.

γ. Να ενημερώνει την παραπονούμενη επιχείρηση για το δικαίωμά της να καταχωρίσει αγωγή ενώπιον του αρμόδιου δικαστηρίου.

δ. Να ενθαρρύνει την επίλυση της εμπορικής διαφοράς μεταξύ των συμβαλλόμενων επιχειρήσεων με εκούσια προσφυγή στη διαδικασία της διαμεσολάβησης δυνάμει των διατάξεων του περί Ορισμένων Θεμάτων Διαμεσολάβησης σε Αστικές Διαφορές Νόμου.

1. Επιβολή υποχρέωσης στην εποπτεύουσα αρχή να συντάσσει ετήσια έκθεση, στην οποία να καταγράφεται το σύνολο των παραπόνων που υποβλήθηκαν ενώπιόν της και τα αποτελέσματα της διερεύνησής τους στην οποία έχει προβεί, καθώς και να υποβάλλει την εν λόγω ετήσια έκθεση σε ηλεκτρονική μορφή στη Βουλή των Αντιπροσώπων προς ενημέρωση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού μέχρι τον μήνα Μάρτιο του έτους το οποίο έπεται της χρονικής περιόδου που αφορά η έκθεση αυτή.

Σύμφωνα με τον εισηγητή της πρότασης νόμου η κατάθεσή της στη Βουλή κρίθηκε αναγκαία, αφού διαπιστώθηκε αφενός ότι δεν επιτυγχάνεται ο απώτερος σκοπός του Νόμου, ήτοι η αποτελεσματική αντιμετώπιση των καθυστερήσεων πληρωμών στις εμπορικές συναλλαγές, και αφετέρου ότι η παράλειψη καθορισμού αρχής η οποία να έχει την ευθύνη της εποπτείας τήρησης των διατάξεων του Νόμου αποτελεί κενό στη νομοθεσία.

Στο πλαίσιο της συζήτησης της πρότασης νόμου η εκπρόσωπος του Υπουργείου Ενέργειας, Εμπορίου και Βιομηχανίας εξέφρασε προβληματισμό αναφορικά με τον απώτερο στόχο των προτεινόμενων διατάξεων, αφού, όπως η ίδια διευκρίνισε, δεν υπάρχει αμφισβήτηση της υποχρέωσης καταβολής της πληρωμής η οποία διαπιστώνεται στη βάση του σχετικού τιμολογίου.

Η εκπρόσωπος της Νομικής Υπηρεσίας της Δημοκρατίας εξέφρασε την άποψη ότι, παρ’ όλο που δεν εντοπίζει νομικό κώλυμα στην ψήφιση των προτεινόμενων διατάξεων, αυτές δεν προσφέρουν επιπρόσθετη των υφιστάμενων νομοθετικών διατάξεων βοήθεια στις επιχειρήσεις για την επίλυση των διαφορών τους, πέραν της ενημέρωσης της Βουλής μέσω της ετήσιας έκθεσης για τα παράπονα που υποβάλλονται και τα αποτελέσματα της σχετικής διερεύνησης.

Ο εκπρόσωπος του ΚΕΒΕ ενημέρωσε την επιτροπή ότι δε διαφωνεί με την πρόταση νόμου, νοουμένου ότι δεν υπάρχει παρέμβαση του κράτους σε εμπορικές συναλλαγές και αποτελεί απλά παρακολούθηση και καταγραφή της κατάστασης στην αγορά. Ειδικότερα, ο εν λόγω εκπρόσωπος εξέφρασε προβληματισμό αναφορικά με τη δυνατότητα της εποπτεύουσας αρχής να επιτύχει συμμόρφωση με τυχόν σύσταση προς επιχείρηση η οποία φέρεται να έχει παραβεί τις διατάξεις του Νόμου, ώστε να εκπληρώσει τις συμβατικές και νομικές της υποχρεώσεις και να λάβει μέτρα για αποφυγή της επανάληψης της παράβασης, καθώς και να επιτύχει την αποδοχή δεσμεύσεων από τον οφειλέτη προς τον πιστωτή για συμμόρφωσή του με τις συμβατικές και νομικές του υποχρεώσεις.

Ο εκπρόσωπος της ΟΕΒ δήλωσε ότι δε διαφωνεί με την πρόταση νόμου, αφού σκοπός της είναι μόνο η καταγραφή της κατάστασης στην αγορά, εκφράζοντας παράλληλα επιφυλάξεις αναφορικά με το ουσιαστικό όφελος των προτεινόμενων ρυθμίσεων.

Η επιτροπή, λαμβάνοντας υπόψη όλα όσα τέθηκαν ενώπιόν της, αποφάσισε να τροποποιήσει το κείμενο της πρότασης νόμου, ώστε να διαγραφούν ορισμένες εκ των προνοιών της, κατά τρόπο που να προβλέπει μόνο τα ακόλουθα:

1. Τον περιορισμό της αρμοδιότητας της εποπτεύουσας αρχής στην εποπτεία τήρησης των διατάξεων του Μέρους ΙΙ του Νόμου και όχι στην εποπτεία τήρησης του συνόλου των διατάξεων του Νόμου.
2. Την παροχή εξουσίας στην εποπτεύουσα αρχή, σε περίπτωση κατά την οποία διαπιστώσει οποιαδήποτε παράβαση των διατάξεων του Μέρους ΙΙ του Νόμου αναφορικά με τις εμπορικές συναλλαγές μεταξύ επιχειρήσεων:

α. να ενημερώνει την παραπονούμενη επιχείρηση για το δικαίωμά της να λάβει δικαστικά μέτρα και/ή

β. να ενθαρρύνει την επίλυση της εμπορικής διαφοράς μεταξύ των συμβαλλόμενων επιχειρήσεων με εκούσια προσφυγή στη διαδικασία της διαμεσολάβησης δυνάμει των διατάξεων του περί Ορισμένων Θεμάτων Διαμεσολάβησης σε Αστικές Διαφορές Νόμου.

1. Η ετήσια έκθεση που συντάσσει η εποπτεύουσα αρχή να υποβάλλεται στην Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού και να περιλαμβάνει στατιστική ανάλυση του συνόλου των παραπόνων που υποβλήθηκαν ενώπιόν της και των αποτελεσμάτων της διερεύνησής τους.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

15 Νοεμβρίου 2022

Αρ. Φακ.: 23.02.063.157-2022

ΝΚ/ΑΠ/ΧΓ